אדריאנו צ'לנטנו (באיטלקית: Adriano Celentano; נולד ב־6 בינואר 1938) הוא זמר-יוצר, מוזיקאי, שחקן ובמאי קולנוע איטלקי. הוא מכונה "il Molleggiato" (הגמיש) בזכות סגנון הריקודים שלו.
צ'לנטאנו הוציא לאור אלבומי תקליטים רבים שזכו להצלחה מסחרית וביקורתית עצומה.
לעיתים קרובות הוא מאוזכר כיוצר המוזיקה והמילים של שיריו, אף שלדברי אשתו קלאודיה מורי, לעיתים הם נכתבו בשיתוף פעולה עם אחרים. בשל הקריירה הפורה וההצלחה הגדולה שלו, באיטליה ובשאר העולם, הוא נחשב לאחד מעמודי התווך של המוזיקה האיטלקית.
צ'לנטנו מוכר גם בזכות סתלגנותו לשינויים בעסקי המוזיקה. הוא מראשוני הרוקנרול באיטליה, ז'אנר שזכה לאהדת הקהל הצעיר בשנות ה-60 של המאה ה-20. כשחקן צ'לנטנו הופיע בכ־40 סרטים, בעיקר קומדיות.
ביוגרפיה.
צ'לנטאנו נולד במילאנו ברחוב כריסטוף גלוק 14. כתובת זו הייתה מאוחר יותר בחייו לנושא אחד משיריו המפורסמים:"Il ragazzo della via Gluck" ("הילד מרחוב גלוק"). הוריו היו מפוגיה, באפוליה, ועקרו צפונה לצורכי עבודה.
צ'לנטנו הושפע רבות מאלביס פרסלי וסצנת הרוקנרול של שנות החמישים וכן מהשחקן האמריקני ג'רי לואיס, הוא החל לנגן בלהקת רוקנרול יחד עם ג'ורג'יו גבר ואנצו ג'אנאצ'י. חוזה ההקלטות הראשון שלו נחתם עם חברת Jolly Records A&amp;R אשר מנהלה כתב יחד עם צ'לנטנו כמה מלהיטיו הגדולים הראשונים. הוא הופיע לראשונה על המסך בסרט מוזיקלי איטלקי בשנת 1959. בשנת 1960 ליהק אותו פדריקו פליני בסרטו "לה דולצ'ה ויטה" בתפקיד זמר רוקנרול.
צ'לנטנו שמר על פופולריות באיטליה במשך למעלה מ-50 שנה, מכר מיליוני תקליטים והופיע בתוכניות טלוויזיה וסרטים רבים. כחלק מעבודות הטלוויזיה והסרטים שלו הוא יצר ז'אנר קומיקס, עם הליכה אופיינית והבעות פנים. לרוב סרטיו זכו להצלחה מסחרית.
צ'לנטנו הוא מאוהדיה הבולטים של אינטר מילאנו.
אחרי 18 שנה ללא הופעות חיות, צ'לנטנו הופיע בשנת 2012 בהופעה ששודרה בערוץ 5 האיטלקי, ובה צפו מעל 9 מיליון צופים.
Adriano Celentano
סבסטיאן קרופט
סבסטיאן תיאודור קמבל קרופט (באנגלית: Sebastian Theodore Kemble Croft; נולד ב-16 בדצמבר 2001) הוא שחקן ומוזיקאי אנגלי.
קריירה.
תיאטרון מוזיקלי.
קרופט הופיע בפעם הראשונה בווסט אנד בשנת 2010 בהפקה של סם מנדס במחזה "אוליבר!" בתיאטרון דרורי ליין. בשנת 2011 הוא שיחק במחזה "עלובי החיים" שהוצג בתיאטרון המלכה. מאוחר יותר חזר לשחק במחזה "אוליבר!" בתפקיד הראשי במשך שמונה עשרה חודשים. בשנת 2013 קרופט שיחק את "טומי" בהפקת הלהקה השייקספירית המלכותית של המחזה "מטילדה" בתיאטרון קיימברידג' הופעתו המוזיקלית האחרונה כנער הייתה בתפקיד הראשי של ההפקה הבכורה העולמית של "היומן הסודי של אדריאן מול."
טלוויזיה.
בשנת 2016 הופיע קרופט בסדרות הטלוויזיה, "הודיני ודויל" ו"פני דרדפול". קרופט התפרסם כשגילם את אדארד סטארק הצעיר (בגילומו של שון בין כמבוגר) בעונה השישית של הסדרה "משחקי הכס". בשנת 2021 לוהק לתפקד בסדרת הטלוויזיה עוצר נשימה.
קליפ.
בחג המולד 2014 הופיע קרופט בקליפ של מייקל בובלה ואידינה מנזל של השיר הקלאסי של פרנק לוסר משנות ה-40 "Baby It's Cold Outside". השיר הגיע למקום הראשון במצעד השבועי של "בילבורד" לשבוע שמסתיים 20 דצמבר 2014. השיר צעד בראש המצעד שלושה שבועות.
קולנוע.
קרופט גילם את התפקידים של "רוברט פולאסקי הצעיר" בסרט "מוזיקה, מלחמה ואהבה", "דייוויד לוגן הצעיר" בסרט "ההיפופוטם", "דניאל" ב"וונדרוול", לצד קארי פישר, ריטה אורה. פיטר ואן דאן בסרט "איפה אנה פרנק ?" ובסרט "Horrible Histories: The Movie – Rotten Romans". בשנת 2019 היה קרופט מועמד לפרס BAFTA בקטגוריית "מבצע צעיר" על תפקידו.
תיאטרון.
בשנת 2014 שיחק במחזה קוריולנוס עם טום הידלסטון. קרופט שיחק במחזה "אמיל והבלשים" בתיאטרון המלכותי הלאומי בתפקיד הראשי של "אמיל". בשנת 2016 לוהק קרופט לתפקיד "הנסיך ארתור" בהפקתו של סר טרבור נון של המחזה "המלך ג'ון" בתיאטרון רוז של ויליאם שייקספיר, תפקיד עליו קרופט זכה לשבחים רבים מהעיתונות הלאומית.
קוהינור הארטמות'
The Weeknd in Japan
The Weeknd in Japan הוא אלבום הלהיטים הראשון של הזמר הקנדי דה ויקנד. האלבום מכיל סינגלים משלושת אלבומיו: "Kiss Land", "Beauty Behind the Madness" ו-"Starboy", ושירו עם הראפר בלי, "Might Not", מתוך המיקסטייפ השמיני של הראפר, "Up for Days", והשירים "Call Out My Name" ו-"Wasted Times" מתוך המיני-אלבום "My Dear Melancholy". האלבום יצא לאור באופן דיגיטלי ופיזי, אקסקלוסיבית ביפן, ב-21 בנובמבר 2018, על ידי יוניברסל מיוזיק יפן. האלבום יצא זמן קצר לפני סיבוב ההופעות של דה ויקנד באסיה, The Weeknd Asia Tour.
הוצאה ועטיפה.
האלבום יצא לאור ביפן ב-21 בנובמבר 2018, על ידי יוניברסל מיוזיק יפן כדי להנציח את הופעתו הראשונה של טספיי ביפן, במקוהארי מסה בדצמבר 2018, כחלק מסיבוב ההופעות שלו ב-2018, The Weeknd Asia Tour. האלבום יצא לאחר המיני-אלבום "My Dear Melancholy", שיצא בתחילת השנה, וכולל שירים שונים מרשימת השירים של סיבוב ההופעות שלו.
עטיפת האלבום משלבת היבטים שונים של הכרזות ששימשו לקידום סיבוב ההופעות The Weeknd Asia Tour.
הרפתקאות רובין הוד
הרפתקאות רובין הוד (באנגלית: The Adventures of Robin Hood) הוא סרט קולנוע אמריקאי בצבעי טכניקולור משנת 1938 בבימויו של מייקל קורטיז, עם ארול פלין ואוליביה דה הבילנד בתפקידים הראשיים.
התסריט מתבסס על אגדות רובין הוד שבתקופת היעדרות של ריצ'רד הראשון, מלך אנגליה במסע הצלב השלישי, לחם נגד הנסיך ג'ון אחיו של המלך ששאף להחליף אותו כמלך ודיכא עם מרעיו את האזרחים הסקסונים המדוכאים.
ב-1995 נבחר הסרט לשימור בארכיון הסרטים הלאומי של ארצות הברית על ידי ספריית הקונגרס על היותו בעל "חשיבות תרבותית, היסטורית ואסתטית".
תקציר העלילה.
שנת 1191, ריצ'רד הראשון, מלך אנגליה (איאן הנטר) שבוי וכלוא על ידי ליאופולד דוכס אוסטריה בשובו ממסע הצלב השלישי הדורש כופר לשחרורו. באנגליה מנצל אחיו, הנסיך ג'ון (קלוד ריינס) להכריז על עצמו כמלך ולדכא את הסקסונים בעזרת מרעיו - גיא איש גינסבורן (בזיל רת'בון) והשריף של נוטינגהאם (מלוויל קופר).
מי שעומד נגדם הוא רובין הוד. כאשר מוץ' בן הטוחן (הרברט מנדין) נתפס בעת צייד אייל על ידי גיא איש גינסבורן ועומד להיות מוצא להורג על פגיעה ברכוש המלך, מתערב רובין וחיילו עם גיא ומשחרר אותו. רובין מגיע לטירת נוטינגהאם ומכריז לפני הנסיך ג'ון, גיא איש גינסבורן, השריף של נוטינגהאם וליידי מריאן (אוליביה דה הבילנד) כי יילחם למען החזרת המלך צ'ארלס לכיסאו. ג'ון פוקד לתפוס אותו אך רובין מצליח לברוח ומגייס לצידו את מוץ' בן הטוחן (הרברט מנדין), וויל סקרלט (פטריק נולנס), ג'ון הקטן (אלן הייל), הנזיר טאק (יוג'ין פאלט) ועוד איכרים סקסונים הנאנקים תחת שלטונו של ג'ון.
רובין ולוחמיו פוגעים בגובי המס של ג'ון העושקים את האיכרים. צבאו של רובין גדל והם מצליחים להתקיף שיירה עם אוצר מטבעות גדול. הם שובים את גיא איש גינסבורן, השריף של נוטינגהאם וליידי מריאן.
רובין מפגיש את מריאן עם האיכרים המדוכאים ומראה להם שהוא מחלק להם את האוצר והיא מתאהבת בו. הוא משחרר אותם בהשפעת מריאן והם מגיעים לג'ון שמחליט שיש לתפוס את רובין ולהוציאו להורג.
גאי מתכנן מלכודת לג'ון ומכריז על תחרות קליעה בקשת וחץ. רובין מגיע לתחרות מחופש וזוכה במקום ראשון אך מתגלה, נאסר ונדון למוות בעריפת ראש. לוחמיו של רובין מסתננים לקהל הצופים וממש לפני ההוצאה להורג הם מתקיפים ומשחררים אותו.
בינתיים מתכננים ג'ון ויועציו איך לחסל את רובין ושולחים אדם לחסל אותו. מריאן מאזינה לשיחה וכותבת מכתב אזהרה לרובין אך גאי מגלה את המכתב והיא נאסרת ועומדת להיות מוצאת להורג באשמת בגידה לאחר הכתרת ג'ון. לפני מאסרה היא מספיקה לשלוח את המשרתת שלה בס (אונה או'קונר) להזהיר את רובין. בדרך נתקל מוץ' באדם שנשלח להרוג את רובין ומצליח להרוג אותו.
בינתיים חוזר המלך ריצ'רד לאנגליה מחופש. רובין ולוחמיו פוגשים אותו אבל רק שריצ'רד בטוח שרובין אתו, הוא מזדהה.
ריצ'רד מארגן פשיטה על מנזר הכמרים השחורים ובעת טקס ההכתרה של ג'ון הוא מכריח את הבישוף של הכמרים השחורים (מונטגיו לאב) שעתיד להכתיר את ג'ון, להכריז כי הוא מסרב להכתיר אותו. רובין וחייליו שהסתננו ככמרים מתחילים בקרבות סיוף עם השומרים שבסופו מתעמת רובין עם גאי איש גינסבורן בדו-קרב חרבות ממושך עד שהוא מצליח להרוג אותו.
ריצ'רד סולח לג'ון אך מצווה עליו לעזוב את אנגליה לצמיתות עם תומכיו ומאשר לרובין לשאת את מריאן לשמחת כל הלוחמים.
ליגת העל הסודאנית
ליגת העל הסודאנית (בערבית: الدوري السوداني الممتاز), היא ליגת הכדורגל הבכירה בסודאן, ומשתתפות בה נכון לעונת 2020/2021, 16 קבוצות.
היסטוריה.
הליגה הוקמה רשמית בשנת 1965, והאלופה בעונה הראשונה הייתה אל-הילאל קלאב.
הליגה כיום מנוהלת על ידי התאחדות הכדורגל הסודאנית אשר כפופה לקונפדרציית הכדורגל של אפריקה (CAF).